Universis presentes litteras inspecturis, frater Yvo, miseratione divina Cluniacensis ecclesie minister humilis, salutem in Domino. Noveritis quod venerabilis et karissimus frater noster Stephanus, prior domus nostre Sancte Margarite in Campania, auctoritate et assensu nostris intervenientibus, decem libras turonenses annui redditus conventui nostro Cluniacensi donavit, contulit et concessit, die sui anniversarii in Cluniacensi ecclesia, annis singulis, die sui obitus celebrandi, totaliter in ipsius conventus pitanciam convertendas. Promisit autem dictus conventus prenominato priori, singulis annis quoad vixerit idem prior, in festo beate Katharine pro eo missam de Sancto Spiritu in Cluniacensi ecclesia celebrare, et tunc dicta pecunie gratitas(?) similiter est in ipsius conventus pictanciam convertenda. In quorum testimonium et perpetuam firmitatem, nos presentes litteras predicto conventui tradidimus sigilli nostri munimine roboratas. Datum Cluniaci, V idus maii, anno Domini Mº CCº LXXº octavo. (Trace du sceau.)